Zašto Vukovar?

Inače ne dajem prave, točne ili uvjerljive odgovore na pitanja koja mi ljudi postave ali ipak na ovo pitanje sam imala spreman i suvisao odgovor. Moja prijateljica me nakon našeg izleta upitala zašto mislim da bih trebala napisati sastavak o dojmovima iz Vukovara. Sada dolazi ono nametanje različitih odgovora koje bi vam pružili moji vršnjaci kako smatram da ću nekome ispasti ''dobra'' u očima ili kako se želim svidjeti profesorima, što god. Bit ću iskrena, niti u jednom trenutku kada sam donosila tu odluku nisam razmišljala o stavovima profesora, učenika, roditelja ili drugih posrednika.  
Jedno mi je bilo bitno. Želim podići svijest. Uz to naravno dolazi i stupanj odgovornosti i taj faktor me je naravno mučio. Kako ću ja to? Što ako zaboravim? Što ako se izgubim u mislima?

Nadam se da sam uspjela, prosudite sami.

Svi mi imamo nekakva očekivanja kada pristupamo novim situacijama i iskustvima u životu. Ja sam od Vukovara očekivala da će u meni probuditi onaj stupanj svijesti o tome da poštujem nekoga i nešto zbog čega smo mi svi danas ovdje živi i zdravi. Bilo je tu svačega. Od suza do radosti. Svaka ispovijest koju nam je vodič čitao u busu u meni je izazvala ono toplo oko srca kao kada shvatite da vas ljudi doživljavaju i brinu se za vas. Do mene je najviše doprijela rečenica našeg vodiča: ''Zamislite da se prije 24 godine za vas borio čovjek pored kojega biste vi danas bezbrižno prošli na ulici?'' To su ljudi, hvala Bogu ne svi, kojima ja nisam u stanju u ovome trenutku zahvaliti na svemu. I kako me onda netko može pitati zašto ovo pišem? Šta nije očito? Osjećam toliku ljubav, toliki ponos, toliko radosti radi ljudi koji se jednostavno nisu predali kada je bilo najteže. Ljudi koji nisu kao i većina nas kada najviše treba i kada najmanje možeš odustali. Borili su se.

Siniša Glavašević govori u svome otvorenom pismu: *Četiri puna mjeseca odolijevamo žestokim napadima četnika i jugovojske, iako su brojčano i tehnički jači od nas. Oni bilježe brojne poraze , jer nisu svjesni da im nedostaje upravo ono što nas krasi i daje nam snagu da istrajemo i pobijedimo. Oni nemaju srca,...*

Kako da vam ja sada, nakon 24 godine od tog terora koji je zadesio nedužne ljude objasnim što me je sve dotaklo kroz to putovanje? Opisat ću to ovako: beskrajna ljubav.

Puno različitih priča i iskustava sam čula o tome što se događalo. Upijala sam sve. Svaki bi doživljavala na drugačiji način. Od samog Vukovara do vodiča, od mog prijatelja Andreja i ispovijesti njegovog tate do priča moje majke i profesorica... Sve se nekako gomilalo, svaki put kada bih čula jednu priču otvaralo se mjesto za drugu. Kako da mi to dosadi? U ovom sumornom i tmurnom vremenu kada pomalo gubim nadu za napretkom ovog društva, slušajući takve priče, samo mi se duša puni srećom od takvog ponosa.

Sada kada vjerojatno već mislite da je u mozgovima i srcima tinejdžera ovoga doba sve tako toplo i otvoreno kada dođe u pitanje Domovinski rat otvorit ću vam oči.  
Užasava me situacija, kako ljudi ne shvaćaju istinske vrijednosti vodeći se za onim ispraznim? Ponose se onime što se udaljeno od njih tisućama kilometara a zanemaruju ono što se dogodilo njima pred kućom. Kako to? Od kud takva shvaćanja? Kako smo toliko pali po pitanju vlastitog a uzdignuli se u očima tuđeg? Najbanalnija je ta stvar, kada se postavljaju pitanja u vezi toga kada se ide u Vukovar i tko će ići, da ljudi bezbrižno odgovaraju kako nemaju vremena. Da ne govorim da drugdje svi idemo. Moramo se zbližiti! Družiti! Bit će nam super! Ne govorim ja da svi moramo duboko promišljati o svemu, iako bi to bilo predivno ali barem nekakva svijest, ponos i zahvalnost na kraju ljudima zbog kojih si ti sada ovdje i živiš normalan život u SVOJOJ domovini.

Nama je bilo predivno u Vukovaru, kada vam kažem, svima. Teško da se takve stvari mogu doživjeti dvaput. Teško da će drugi puta biti isto. Možda će se neka sjećanja probuditi, doći će nove uspomene. Trebate napraviti mjesta za taj grad. To je mjesto u kojem se isprepliću tolike generacije, toliko lijepih priča postoji o tome gradu, njegova povijest, mala mjesta na kojima se osjeti toplima ljudskih srca, priroda, zrak, ma sve. Nemojte puno razmišljati, ne trebaju vam očekivanja, ne trebate biti preuzbuđeni i nema vas čega biti strah. Opkolit će vas tolika ljubav za grad koji prvi put doživljavate, primijetit ćete da se smiješite bez ikakvog prevelikog razloga, jednostavno vam je drago. Drago vam je da je ako ništa barem u povijesti (no nemojmo gubiti nadu za budućnost) bilo ljudi koji nisu odustajali, ljudi koji su ustrajali u svojoj volji i želji za slobodnom Hrvatskom.

Nemojte misliti da njima nije bilo teško, njima je samo bilo previše stalo do vaše današnje slobode.

Lucija Živković,3.e